Kauno šokio teatras AURA

Kauno šokio teatras „Aura“ – šokio teatras, esantis Kaune, pirmasis profesionalus šiuolaikinio šokio teatras Lietuvoje.

Istorija 
1980 m. teatrą įkūrė šokėja, choreografė ir šokio pedagogė Birutė Letukaitė, dabartinė teatro direktorė ir meno vadovė.

1989 m. teatras surengė pirmąjį Lietuvoje tarptautinį modernaus šokio festivalį AURA.

1995 m. Kauno miesto tarybos sprendimu „Aurai“ suteiktas Kauno miesto teatro statusas.

1999 m. Kauno miesto tarybos sprendimu „Aurai“ suteiktos patalpos Kauno senamiestyje, Daukšos gatvėje.

2005 m. LR kultūros ministro įsakymu Kauno šokio teatras „Aura“ pripažintas profesionaliu scenos meno teatru. 

2014 m. teatro trupė tapo tarptautine, jai priklauso profesionalūs šokėjai iš įvairių pasaulio šalių.

Kūrybinė veikla 
Šiuo metu teatras bendradarbiauja su užsienio choreografais ir šokio pedagogais (teatre yra dirbę virš 30 choreografų iš 12 pasaulio šalių); taip pat kuria bendrus projektus su muzikantais, dailininkais, fotografais, kitais šiuolaikinio meno kūrėjais. 

„Aura“ dalyvauja daugelyje tarptautinių renginių, reprezentuoja Lietuvos šiuolaikinį šokį užsienio valstybėse (Australijoje, Didžiojoje Britanijoje, Graikijoje, Izraelyje, Kanadoje, Prancūzijoje, Rusijoje, Suomijoje, Švedijoje, Vokietijoje, Meksikoje ir kt.), pasirodė virš 150 festivalių scenose. 

Savo pasirodymams teatras ieško naujų, netradicinių erdvių. „Aura“ yra rodžiusi spektaklius atvirose miesto erdvėse, buvusios gamyklos patalpose, muziejuje, baseine, verslo centre. Teatro šokio projektuose yra dalyvavę žmonės su judėjimo ir regos negalia, taip pat moksleiviai, senjorai, kitų sričių menininkai. Prie teatro veikia šokio studija, kurioje vedami šokio užsiėmimai įvairaus amžiaus žmonėms.

Spektakliai 
 Deginanti trintis (2019) / Brandon Lagaert, Belgija
 OH-2 (2019) / Christine Bonansea, Prancūzija
 Netikėtasis Dali (2019) / Birutė Letukaitė
 KAUNAS ZOO (2019) / Birutė Letukaitė
 Laikini šėšėliai (2018) / Vangelis Legakis, Graikija
 Norėčiau būt paparčio žiedu (2018) / Bea Debrabant, Prancūzija
 Sprendimas (2018) / Birutė Letukaitė („Fortūna 2018“, 2 auksinių scenos kryžių nominacijos)
 GLÜCK / LAIMĖ / СЧАСТЬЕ (2017) / Yoshiko Waki, Rolf Baumgart
 Sekretas (2017) / Birutė Letukaitė
 Noriu maitinančios dienos iš tavo rankų (2017) / Birutė Letukaitė
 GODOS (2016) / Birutė Letukaitė
 Aseptinė zona, arba lietuvių dainos / Birutė Letukaitė
 Atgal / Raimonda Gudavičiūtė
 Drugelio efektas / Karen Kerkhoven
 Extremum mobile / Birutė Letukaitė
 Gentis / Renana Raz
 Interjerai / Karel Vanek
 Išvykimai / Andrius Kurienius ir AUROS šokėjai
 Metų laikai / Lina Puodžiukaitė
 Piknikas / Yossi Berg
 (Su)Temos / Tamara McLorg, Birutė Letukaitė, Lina Puodžiukaitė
 Šventasis pavasaris / Royston Maldoom
 Tabula Rasa / Barbara Bourget
 Time line / Yossi Bergas, Oded Graft, Birutė Letukaitė
 Užrištomis akimis / Johannes Wieland

Šokėjai 
 Arno Verbruggen (Belgija)
 Hayleigh Smillie (Škotija)
 Hueng Won Lee (P. Korėja)
 Julija Mintautė (Lietuva)
 Laura Cornejo (Brazilija)
 Lin Van Kaam (Norvegija)
 Marine Fernandez (Prancūzija)
 Matthew Livingston (JAV)
 Natsuho Matsumoto (Japonija)
 Thibault Rousselet (Prancūzija)

 Arūnas Mozūraitis (Lietuva)
 Ester Bega (Albanija)
 Francisco Ladron De Guevara (Ispanija)
 Kris Dao Nicholls (Australija)
 Ludovico Murgia (Italija)
 Tse-Wei Wu (Taivanas)

Choreografai 
 Birutė Letukaitė

Šaltiniai

Nuorodos 
 Šokio teatro „AURA“ tinklalapis
 
Kauno teatrai
Lietuvos šiuolaikinio šokio teatrai